Κανονισμός αριθ. 17/66/ΕΥΡΑΤΟΜ της Επιτροπής

της 29ης Νοεμβρίου 1966

περί εξαιρέσεως της εφαρμογής των κανόνων του κεφαλαίου περί εφοδιασμού σχετικά με την μεταφορά μικρών ποσοτήτων μεταλλευμάτων, αρχικών υλικών και ειδικών σχασίμων υλικών

Η ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΟΣ ΑΤΟΜΙΚΗΣ ΕΝΕΡΓΕΙΑΣ,

τις διατάξεις της συνθήκης περί ιδρύσεως της Ευρωπαϊκής Κοινότητος Ατομικής Ενεργείας, και ιδίως τα άρθρα 2 περίπτωση δ), 74, 77, 124 και 161,

Εκτιμώντας:

ότι η τάξη μεγέθους των ποσοτήτων των πυρηνικών υλικών, που χρησιμοποιούνται συνήθως στην έρευνα, έχει αυξηθεί αφότου άρχισε να ισχύει ο κανονισμός αριθ. 10 της Επιτροπής της 19ης Δεκεμβρίου 1961·

ότι οι όροι του εφοδιασμού της Κοινότητος σε πυρηνικά υλικά επιτρέπουν, αφενός για τα μεταλλεύματα και τα αρχικά υλικά και αφετέρου για τα ειδικά σχάσιμα υλικά, την εξαίρεση που προβλέπεται στο άρθρο 74, σύμφωνα με της διαδικασίες που εξασφαλίζουν κανονικό και δίκαιο εφοδιασμό σε όλους τους καταναλωτές,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Εξαιρούνται από την εφαρμογή των διατάξεων του κεφαλαίου VI της συνθήκης για τα μεταλλεύματα και τα αρχικά υλικά ουρανίου και θορίου:

- η μεταφορά και η εισαγωγή στην Κοινότητα ποσοτήτων που δεν υπερβαίνουν 1 τόννο ουρανίου και/ή θορίου περιεχομένου κατά συναλλαγή, εντός του ορίου των 5 τόννων ετησίως για κάθε καταναλωτή και για κάθε ένα από τα εν λόγω υλικά,

- η εξαγωγή εκτός της Κοινότητος ποσοτήτων που δεν υπερβαίνουν 1 τόννο περιεχομένου ουρανίου και/ή θορίου, εντός του ορίου των 5 τόννων ετησίως για κάθε εξαγωγέα και για κάθε ένα από τα εν λόγω υλικά.

Άρθρο 2

Εξαιρούνται από την εφαρμογή των διατάξεων του κεφαλαίου VI της συνθήκης για τα ειδικά σχάσιμα υλικά, η μεταφορά και η εισαγωγή στην Κοινότητα ποσοτήτων που δεν υπερβαίνουν 200 g ουρανίου-235, ουρανίου-233 ή πλουτωνίου κατά συναλλαγή, εντός του ορίου των 1000 g ετησίως και για κάθε καταναλωτή, με την επιφύλαξη, όσον αφορά τα υλικά που προέρχονται από εισαγωγή, των διατάξεων των συμφωνιών συνεργασίας που έχουν συναφθεί από την Κοινότητα με τρίτες χώρες.

Άρθρο 3

Οποιοσδήποτε προβαίνει σε εισαγωγή ή εξαγωγή και κάθε προμηθευτής που προβαίνει σε μεταφορά στο εσωτερικό της Κοινότητος στο πλαίσιο της εξαιρέσεως που καθορίζεται στα άρθρα 1 και 2 του παρόντος κανονισμού, υποχρεούνται να απευθύνουν στον Οργανισμό Εφοδιασμού τριμηνιαία κατάσταση των συναλλαγών που έχουν πραγματοποιηθεί κατ' αυτό τον τρόπο, στην οποία θα αναφέρονται:

α) η ημερομηνία της συνάψεως της συμβάσεως προμηθείας·

β) το όνομα των συμβαλλομένων·

γ) τον τόπο παραγωγής του υλικού·

δ) τα χημικά και/ή φυσικά χαρακτηριστικά των προϊόντων·

ε) οι ποσότητες σε μονάδες του μετρικού συστήματος [1]·

στ) η χρήση αυτών των μεταλλευμάτων, αρχικών υλικών και ειδικών σχασίμων υλικών.

Οι τριμηνιαίες καταστάσεις πρέπει να απευθύνονται στον Οργανισμό εντός προθεσμίας ενός μηνός από της λήξεως κάθε τριμήνου, κατά την διάρκεια του οποίου έχουν πραγματοποιηθεί συναλλαγές που αναφέρονται στον παρόντα κανονισμό.

Άρθρο 4

Ο παρών κανονισμός θα αρχίσει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων. Καταργεί και αντικαθιστά τον κανονισμό που εξεδόθη από την Επιτροπή στις 29 Νοεμβρίου 1961, ο οποίος εδημοσιεύθη στην Επίσημη Εφημερίδα των Ευρωπαϊκών Κοινοτήτων στις 19 Δεκεμβρίου 1961 και του οποίου η διορθωμένη έκδοση εδημοσιεύθη στην Επίσημη Εφημερίδα στις 20 Ιανουαρίου 1962.

Έγινε στις Βρυξέλλες, στις 29 Νοεμβρίου 1966.

Για την Επιτροπή

Ο Πρόεδρος

P. Chatenet

[1] Οι πληροφορίες που προβλέπονται ανωτέρω παρέχονται για τα μεταλλεύματα και τα αρχικά υλικά σε κιλά περιεχομένου ουρανίου ή θορίου και για τα ειδικά σχάσιμα υλικά σε γραμμάρια περιεχομένου ουρανίου -233, ουρανίου -235 ή πλουτωνίου. Οι αριθμοί που έχουν δεκαδικά μέρη στρογγυλοποιούνται στην κατώτερη ή ανώτερη μονάδα, αναλόγως του αν το δεκαδικό μέρος είναι κατώτερο ή ανώτερο του 0,5. Όταν το δεκαδικό μέρος είναι 0,5 ο αριθμός στρογγυλοποιείται στην ανώτερη ή κατώτερη μονάδα, αναλόγως του αν ο αριθμός που προηγείται του δεκαδικού μέρους είναι άρτιος ή περιττός.

--------------------------------------------------